《漉酒图》
金朝·庞铸

我爱陶渊明，爱酒不爱官。弹琴但寓意，把酒聊开颜。

自得酒中趣，岂问头上冠。谁作漉酒图，清风起毫端。

露电出形似，神情想高閒。大似挥弦时，目送飞鸿难。

袖中有东篱，开卷见南山。嗟予困尘土，青鬓时一斑。

折腰尚未免，敢谓善闭关。望望孤云翔，羡羡飞鸟还。

归田未有日，掩卷空长叹。

作者简介：辽东人，字才卿，号默翁。章宗明昌五年进士。仕有声。南渡后，累迁户部侍郎。博学能文，工诗，造语奇健，又善画山水禽鸟，为一时名士。后坐事出为东平副职，改京兆路转运使卒。